Rechtor tyż człowiek
Je żech rodowitom Slonzoczkom i jak to je we ślonski familiji łod wiela pokolyń chłopy robili na grubie zaś baby zajmowały sie gospodarstwym i wychowaniym bajtli. Nie byda za wiela szkryflać ło grubie bo przeca to je tymat jak rzyka i wiela już ło nim szkryflało. Połosprowiom trocha ło szkole a konkretnie to ło rachtorach kerzy mje uczyli. Na poczontku spomna jeszcze ,że podług tradycji ślonsko dziołcha niy musiała być za fest szkolono. Stykło ,że skończyła podstawowka a potym jakoś szkoła kucharsko czy gospodarsko . Kożdo frelka była łod małego szkolono na dobro, robotno i szporobliwo gospodyni a żeby ji sie niy poprzewracało we gowie to tak i tak musiała sie wydać a szkoła było ji durch niepotrzebno. Co inszego synek. Jak boł yno trocha mondrzejszy to łojcowie posyłali go do szkoł wyrszych . A jak sie już wyłuczoł i łostoł sztajgrym na grubie abo jeszcze jakonś inszom szychom to łojcowie łokropnie sie asili no bo pszeca majom szkolonego karlusa we chałupie ,kieryn niy bydzie musioł tak ciynżko robić jak łojce. Jo jednako choć była dziołchom i to ze wsi niy wykulałach sie sroce spod łogona jak to padajom to zrobiłach dziura w płocie i postawiła na swojim .Poszłach do Ogólniaka kieryn nazywali Gimplym. Co prowda po taki szkole ni miało sie żodnego fachu ale dycko to była szkoła średnio .Toż po maturze szło sie dostać do biura a to już było coś .Toż i jo po szkole niy poszła wyży boch poznała fajnego karlusa i niy nauka była mi tera w gowie. Żeby se coś zaszporować a niy czakać na wiano łod mamulki poszłach do roboty na gruba .Dostałach sie do biura a robota miałach fajno bo załatwiałach wczasy i kolonie do bajtlow. Toż dycko taki petynt kieryn jechoł na wywczasy ,żeby sie trocha łodwdziynczyć za to żech mu tam wypełniła taki specjalne skierowani przinios kawa czy szekulada . Nie po darmo złośliwi potym godali ,że w biurze nic niy robiom yno pijom kawa. S tym piyrszym toch sie niy zgodziła ale s tom kawom to ta jakoś mi niy zaszkodziła bo jom pija dali s wielkim smakiym. Chocioż miałach jeszcze dwóch braci kerzi tyż poszli na berkmonow i robili na dole we przodku jo jako dziołcha tyż byłach po troszku berkmonkom. Ale doś już tego fandzolynio ło robocie .Chca teraz pogodać ło szkole bo pszeca boł to najpiykniejszy okres mojigo życio. Samych rechtorow spominom rozmańcie .Jednych dobrze a jednych źle i to tak że szkuty stojom na gowie .Tera kiedy se to tak rozważa to myśla ,że kożdy rechtor to tyż człowiek i jak kożdy s nas mioł tam swoji cudactwa i przizwyczajynia. A,że boł rechtorym to boł bardzi szacowany bez wszystkich szkolorzy. No coż tera przeca tyż tak momy bo jako cie widzom tak potym ło cia szkryflajom. Trocha żech sie rozgodała i czas naszkryflać ło piyrszym rechtorze kieryn utkwioł mi w pamiynci .Boł to polonista. Pochodzioł ze fest bogatej szlachecki familije kajś spod Lwowa. Cołko „Ilijada’ i „Odyseja” umioł po grecku nas pamiyńć i tym sie kwoloł .Uczoł nas tego piyknego polskigo jynzyka ale niy dej Ponboczku ,żeby my godali po Naszymu. Tera możno przewraco sie w grobie abo te szkody górnicze kiere som u nas na kiyrchowie przeciepujom go s jednego boku na drugi a to skuli tego ,że jo jego najlepszo szkolorka szkryflom i godom po Naszymu inacy po ślonsku jak by wto niy wiedzioł .Co do tego rechtora to to niy uwierzycie jaki to boł cudok i cyrkuśnik wiynkszy niż ustawa przewiduje. Jak dostoł geltag /wypałata/ dycko posyłoł do banku dwie zaufane szkolorki ,żeby mu wymiyniły piyniondze na nowiutki taki jak listki wsadzone do ksionżki .Wszystki urzyndniczki go tam znały i po boku sie śmioły s jego dziwactw. Tak samo było i w biblijotykach . Tam to już chodzioł som i wybiyroł taki ksionżki kiere wyglondały jak by prziszły prosto s drukarnie. Nie byda tu szkryflać ło jego uczyniu bo te było taki insze pamiynciowe co miało swoji skutki na maturze. Wroca sie jednako nazot do jego dziwactw no bo jak mom nazywać to ,że jak włazioł do klasy dwie szkolorki musiały stoć ze futyrbachowymi sznuptychlami i na jego łoczach ściyrać i stołek na kierym siedzioł i biurko. No ale trza prziznać ,że ancug w kierym chodzioł bez dwadzieścia lot wyglondoł tak jak by go prawie przinios ze sklepu. Roz jak nom rozprowiała nasza wychowawczyni tu świyć Ji Ponboczku nad biydnom duszyczkom na dworze padoł deszcz. Belfer skończoł robota i zamias iś do chałupy to musioł czakać aż przestanie padać .Siedzioł w szkole do wieczora a że dyszcz jak padoł tak padoł toż rechtor seblyk galoty i tak poszoł do chałupy ,żeby sie niy zmarasić. Dobrze ,że mioł dłogi mantel i po ćmoku niy było widać bo by go ludzie wziyni za warijota a dzisiaj na pewno za jakigoś zboczyńca. Pamiyntom jeszcze jedna historyjo ło kierej godała cało szkoła a to skuli tego ,że niy wto inszy yno sami szkolorze łoduczyli go chodzić po klasie na klasowkach .Było to tak : w jednej klasie mieli klasowka s polskigo a rechtor jak to rechtor drzymoł za biurkiym a jednym łokiym citowoł czy wtoś niy łodpisuje .Synek kieryn siedzioł we drugi raji boł łokropnie głodny i co kwila schyloł sie pod ławka kaj mioł rozciongniynty chlyb s umastom .Przigryzoł se tyn chlyb i niy wiedzioł kiedy rechtor stanoł nad nim. Łokropnie zadowolony ze siebie ,że chycioł szkolorza na łodpisywaniu władowoł te swoji łapska w tyn chlyb s umastom .Kiejbyście wiedzieli co sie robiło. Ryk było słyszeć na cołko szkoła a biydny synek myśloł ,że już po nim .Zblod jak ściana a rechtor trzimie nad nim swoji rozczapiyrzone łapska i drze sie wniebogłosy ,żeby mu te rynce s tej umasty utrzyć. Łod tego czasu na żodnej klasowce już niy chodzioł po klasie a szkolorze jak to szkolorze łobmyśleli inszy sposób ,żeby siedzioł za biurkiym .Przynosili mu rozmańte cajtongi z piyknymi babkami i mieli pokoj bez cołko klasowka. No nojlepi ,żeby były w tych cajtongach gołe baby ale w tamtych czasach władza dbała noleżycie,żeby niy gorszyć ludzi toż musioł sie zadowolić piyknymi fotkami rozmańtych szwarnych dziołchow. Drugo rechtorka kiero byda pamiyntać do końca życio to francuska. Jak yno pojawiła sie na siyni abo w klasie łobleczono na czerwono to mogli my być pewni,że bydzie łostuda i wielko haja. A,że była trocha puklato i szpetno jak noc to wyżywała sie na nas jak yno umiała. Byli my klasom żyńskom toż niy mogła ściyrpieć tego ,że som pojstrzodku nas dziołchy kierym Ponboczek doł trocha wiyncy niż inszym i to pod kożdym wzglyndym . Uwziyna sie na tako jedna najszwarniejszo dziołszka i niy dowała ji żyć .Prawie po kożdej lekcji szkolorka uślimtano szła do chałupy. Ale ta rechtorka potym dostała za swoji kiej wychowała synkow na łokropnych gizdow. Niy wiym możno te karlusy widzieli jako majom matka co tak do końca tak niy chce mi sie wierzyć bo przeca kożdo s nas chce dlo swojich dziecek jak nojlepi .Fakt faktym ,że niy umiała se s nimi poradzić. Jak sie to skończyło niy wiym możno mieli yno taki okres bontu i wyrośli na porzondnych ludzi .Jak już mi sie wziyno na spominani to spomnia jeszcze tako rechtorka ruskigo .Wszyjsce godali na nia ale tak po cichu „Fleja” .Ta to wcale niy dbała ło sia a wiadomo jak to je .Rechtor zwłaszcza jego wyglond je komuntowany bez szkolorzy, kierzy widzom kożdy flek czy popuszczone łoczko we pończosze. Rechtorka miyszkała we szkole ale s drugi strony toż do roboty wyleciała w tym co chodziła po chałupie. Dziurawy cwiter, zmazano kiecka czy stare lacze .Widocznie niy miała zdrzadła abo niy prziwonzywała wogi do tego co ludzie ło ni godajom.. W jednym jadnako prziznom ,że uczyć umiała jak żodyn. Bez te sztyra lata liceum nauczyłach sie jynzyka ruskigo bardzi niż bez cołki moji życi. I wto by pomyśloł ,że ruski bydzie na „topie’ i pudzie sie dogodać z inszymi ludziami . Mieli my tyż u sia w doma na wymianie tako dziołszka s Ukrajiny. Wiycie jak jo se s niom pogodała po rusku .Moji dziołchy robiły wielki gały ,że mama godo niy po francusku/przeca go niy pamiyntom ze szkoły / ale po rusku a łone ani w zomb. Co prowda godały s Ukrajinkom po angielsku ale niy rozumiały co my se godomy miyndzy sobom. Toż jo jich uświadomiała ,że ruski to jynzyk prziszłościowy. Co do tej rechtorki to je mi jom trocha szkoda bo życi to łona miała cołkiym porombane a to skuli chopa . Bezmała boł to nojwiynkszy lomp i chachor toż można nie stykało na nic jak wszystko przepioł .Jednako to jom niy tłumaczy ,że chodziła jak flejtuch mogła bardzi dbać ło sia i jakoś uwolnić sie łod tego gizda .Co prowda nikiedy tak je ,że człowiek uzależnio sie łod drugigo.Terazki by możno poszła na terapio ale w tamtych czasach czegoś takigo niy było a szkoda bo potym prziplontała ji sie ciynżko choroba. Baba zaniemogła i umarła. A na co żodyn niy wiy yno pszociele szeptajom po kontach ,że s nerwow. Przeciwiyństwym ruski była matymatyczka baba dycko fajnie łobleczono, pomalowano aż miło było pozaglondać. Jak urodziła cera to wyglondała jeszcze lepi. Kwitła jako te kwiotki bez lato. Podobała sie wszystkim a szczególnie to synkom kerzi kukali czy tam ni mo jakigoś łoczka puszczonego w pończosze czy zdeptanego kromfleka we szczewiku. Mogli by potym coś na tyn tymat godać a tak nic niy było powodu. Ponboczek jak dzieli ludzi jakimiś talyntami to wiy co robi. Łona ło swoj wyglond zadbała sama a Ponboczek i yno w tym pomog kej doł geszyng w postaci łatwego nawionzywanio kontaktu s szkolorzami .Umiała sie niy yno łoblyc ale i dogodać s szkolorzami. Chocioż jo niy ciyrpiała maty ale na ji lekcji było dycko tak jakoś ciekawie . Było by za dobrze jak bych niy spomniała ło ji piskliwym głosie .No cóż tak to już je ,że nie kożdy jest ideałym. Na koniec jeszcze muszą spomnieć rechtorka s matmy kiero uczyła nas we piyrszej klasie nim prziszła ta coch naszkryflała ło ni wyży. Ta rechtorka była nie doś ,że staro kajś po siedymdziesiontce to jeszcze gucho a przezywali jom „Cyfra”.Jak se łobrała i spamiyntała jakigoś szkolorza to rontym go wołała do tabule. Roz karlus s jeji klasy coś nabrojoł i do szkoły mieli sie stawić łojcowie. Synek nie pedzioł jak mo na miano rechtorka a jego matka nieświadomo niczego poszła pogodać s Cyfrom. Akurat tefiła na dyrektora a tyn potym na apelu zrobioł nom taki prani ,że popamiyntali my do końca życio. Boł jeszcze historyk kierego wołali Belfegor a to skuli tego ,że boł taki szpetny jak tyn s filmu kieryn akurat wyświytlali we telewizorach „ Belfegor czyli upiór Luwru”.Boł łon na łopak swojigo wyglondu cołkiym cołkiym dobrym belfrym .Tera kiedy mom swoji lata i spominom Tych wszystkich rechtorow to myśla ,że kożdy s nas je jakimś tam cudokiym i mo swoji przizwyczajynia kiere potym bydom spominać insi. No coż taki je życi i dobrze ,że sie umiymy pośmioć s tych naszych felerow bo pszeca kożdy s nas mo jakiś utropy i uciechy dlo kierych wert żyć.
Regina Sobik
szl_Latn szl_Latn vec_Latn